**ACTA DEL CONSELL DE SEGURETAT CIUTADANA SESSIÓ DEL DIA 11 DE JULIOL DE 2017**

A la Casa Consistorial d’Esplugues de Llobregat, a la Sala de Plens, a les 19 hores i 10 minuts del dia 11 de juliol de 2017, es reuneix en sessió ordinària el Consell de Seguretat Ciutadana d’aquesta localitat, sota la presidència de l’alcaldessa de l’Ajuntament, senyora Pilar Díaz Romero

Assisteixen:

Per l'ABP d'Esplugues - Policia de la Generalitat - Mossos d'Esquadra, el sotsinspector, senyor Xavier Martin Marcos.

Per la Policia Local d'Esplugues, el seu director amb càrrec d'inspector, senyor Juan Antonio González Leyva; el sergent cap de la 1a Secció Operativa, Galo Rangel Navarro; i sergent, cap de la 2a Secció Operativa, senyor Jorge Ruiz Herrera.

Per la Policia Nacional, Comissaria de Cornellà- Baix Llobregat, el Comissari senyor Emiliano Rubio Rubio i l’ Inspector Sr. Francisco Moya.

El Regidor delegat, adjunt en matèria de Seguretat Ciutadana, senyor Francisco Javier Giménez González.

La coordinadora de l’àmbit dels Serveis Generals i Econòmics i coordinadora general d’Àmbits , senyora Carme Carmona Pascual.

També assisteixen,

-El 1er Tinent d’Alcaldia, Sr. Eduard Sánz

-La regidora delegada Educació, Universitat i Cooperació al Desenvolupament, Sra. Mariber Peláez

-La regidora delegada de Cultura i Agermanaments, Sra Maribel Aguilera

-El regidor delegat d’Acció Comunitària, Sr Manuel Pozo

-El regidor Sr. Julio Roldán

-La regidora Sra Hermínia Villena

-La regidora Sra. Elisabet Millà

-El regidor Sr. Santi Siquier

-El regidor Sr. Julian Carrasco

-El regidor Sr. Albert Comellas

-El senyor Manuel Muñoz,

-La senyora Isabel Puertas

-El senyor Diego Rodríguez.

-El senyor Josep Lluís Soler

-El senyor José Álvarez

-El Sr. Antonio González

Actua de secretari del Consell, el secretari de l’Ajuntament, senyor Pedro Carmona Pérez.

lniciada la sessió, passa a debatre's tot seguit el corresponent Ordre del Dia.

# 1.- Lectura i aprovació, si escau de l’acta anterior corresponent a la sessió de data 2 de febrer de 2017.

# El secretari actuant del Consell, manifesta que per baixa per malaltia del Sr. Cairó, secretari delegat d’aquest Consell, no ha estat possible cloure la redacció de l’acta i fer el seu repartiment previ a la sessió, raó per la qual no és possible sotmetre-la a votació.

# 2.- Anàlisi i avaluació de la seguretat ciutadana, referida al període comprès entre els dies 1 de juliol de 2016 i el 30 de juny de 2017 per part del Cos de Mossos d’Esquadra, i en idèntic període pel que fa a la Policia Local i al Cos Nacional de Policia, en l’àmbit de les seves respectives competències.

Intervéel sotsinspector de Policia de la Generalitat - Mossos d’Esquadra, senyor Xavier Martin Marcos, que fa referència a l’evolució en la seguretat ciutadana en el municipi d’Esplugues, en el període de referència, indicant les fluctuacions en el nombre de fet delictius, situades sempre en un marc general d’estabilitat.

Seguidament explica l’evolució dels fets delictius en funció del tipus de delicte destacant que els fets més rellevants són els furts, seguits del robatori en habitatges i en interior de vehicle. Així mateix indica que s’està produint una major incidència de les estafes, especialment mitjançant internet.

També destaca que la taxa de criminalitat per cada mil habitants és de 49,1/1.000 h, inferior a la dels municipis de l’entorn.

Segueix amb una explicació sobre les actuacions de vigilància i protecció en casos de violència de gènere, distingint els casos en què es disposa d’ordre de protecció, d’aquells casos en que no es disposa, però malgrat tot es fa un seguiment de la situació detectada.

Fa referència també als dispositius i actuacions conjuntes amb Policia Local destacant, entre d’altres, les actuacions als horts de can Cervera, per activitats sense llicència; les realitzades a l’entorn del carrer Verge de la Paloma, on s’han detectat activitats no reglades de recollida de ferralla, materials de segona ma i d’altres a la via pública sense autorització ni mínimes condicions; la detenció d’un grup organitzat de persones el que ha comportant una repercussió en la reducció de fets delictius; les actuacions a l’entorn de les sortides de metro del carrer Maladeta; així com les actuacions de prevenció i d’educació en matèria de seguretat ciutadana amb 92 presentacions en les que han participat 2.780 alumnes.

A continuació pren la paraula el director de la Policia Local, Sr. Juan Antonio González Leyva, que informa sobre l’evolució de la seguretat viària destaca que, en general no s’han produït grans variacions respecte a exercicis anteriors, però sí que s’ha observar un increment en la xifra global d’accidents de trànsit, però sense víctimes mortals i únicament amb 11 casos de ferits greus. La tendència de 2017 es molt semblant a la de 2016, amb un índex de 6,6 accidents per cada 1.000 habitants.

Per tipologia d’accident destaquen el produïts dintre de rotonda, les distraccions al volant i l’increment dels accidents amb implicació de motos.

La presencia d’alcohol en el accidents s’ha detectat en el 4,3% dels accidents i s’han reduït el nombre de delictes en matèria de circulació.

Quant a policia comunitària destaca l’increment del suport de diversa índole a persones grans o amb dificultats de mobilitat.

Informa també de les actuacions de decomís de substàncies estupefaents i de les actuacions inspectores en matèria d’activitats, incompliment d’horaris d’obertura i soroll, amb un cert descens en el nombre de denúncies.

Seguidament, pren la paraula el Comissari del Cos Nacional de Policia, senyor Francisco Moya, que fa referència a les activitats pròpies del Cos en matèria d’expedició de documents nacionals d’identitat i estrangeria.

El Consell resta assabentat.

**3.- TORN OBERT DE PARAULES**

El Sra. Isabel Puertas, formula pregunta, en relació amb la violència de gènere i sobre les ordres d’allunyament, quines actuacions es realitzen

Respon el Sr. Xavier Martin que en el Sistema integral de seguiment i protecció, l’ordre la dóna el Jutge en funció de determinats valors i, fora d’això des de Mossos d’Esquadra es valora el risc, cas per cas i en funció de les circumstàncies s’actua, amb paràmetres prefixats.

La Sra. Alcaldessa recorda que es tracta d’un tema multidisciplinar que està recollit al Protocol establert i que afecta a diversos àmbits no únicament a l’àmbit policial.

Sobre la matèria es produeix un conjunt d’intervencions de les persones assistents, sense que es demani de forma expressa la constància en acta de les diverses intervencions.

La Sr. Laura Benito pregunta en relació amb la ratio comparativa de fets delictius.

Respon en Sr. Martin reiterant les dades donades en el sentit que la ratio és de 49,1 actes per cada 1.000 habitants.

Pregunta la Sra. Benito sobre el termes de la comparació en relació, a la qual cosa respon el Sr. Martin que simplement és una ratio per nombre d’habitants.

Segueix un conjunt d’intervencions de les persones assistents, sense que es demani de forma expressa la constància en acta de les diverses intervencions.

El Sr. Josep Lluís Soler, pregunta en relació amb l’estacionament sistemàtic sobre la vorera sant de l’accés a la Clínica Guadalupe, també davant l’empresa Comercial Elèctrica i altres casos, la qual cosa dificulta l’accessibilitat.

Respon el Sr. González Leyva que té raó que es tracta de pràctiques detectades i de fet sancionades de forma reiterada, però que seguiran actuant.

El Sr. Antonio González manifesta que malgrat les estadístiques, que les persones tenen altra percepció, sobre tot quan es tracta de situacions de conflicte que en ocasions poden provocar la marxa de veïns.

Respon el Sr. Martin que les estadístiques incorporen el fets delictius, però també les queixes o les qüestions relatives a l’alteració de l’ordre i que quan es tingui coneixement d’aquest fets que es comuniquin i es denunciïn.

El Sr. Diego Rodríguez s’interessa per la identificació dels gossos mitjançant ADN i sobre l’estat del carrer Àngel Guimerà en la porció que discorre entre el carrer Manuel de Falla i el límit amb Sant Joan Despí.

Respon la Sra. Alcaldessa, quant a la situació de la vorera, recordant que aquest vial disposa de vorera degudament realitzada en la seva banda esquerra baixant, i que l’altre costat simplement no està urbanitzat per tractar-se de terrenys que no són de titularitat municipal i sobre els quals l’Ajuntament no té la disponibilitat.

A la pregunta relativa a la identificació dels gossos respon el Sr. González Leyva, que en l’actualitat s’està treballant en l’adaptació de l’ordenança i en l’avaluació de la forma d’actuació i de la fiabilitat de la tecnologia disponible.

Segueix un conjunt d’intervencions de les persones assistents, sense que es demani de forma expressa la constància en acta de les diverses intervencions.

Finalment, no havent, doncs, cap qüestió ni pregunta més a tractar, s'aixeca la sessió a les dinou hores i cinquanta minuts, de tot el qual s’estén la present acta, que signen la presidenta i jo, el secretari, que en dono fe,